รัฐบาลไทย-ข่าวทำเนียบรัฐบาล-กระทรวงศึกษาธิการ โดยสำนักงานคณะกรรมการการอาชีวศึกษา (สอศ.) เปิดหลักสูตร "อาชีวะพรีเมียม" ใน 6 สาขาวิชา
วันศุกร์ที่ 2 มีนาคม 2561
กระทรวงศึกษาธิการ โดยสํานักงานคณะกรรมการการอาชีวศึกษา (สอศ.) เปิดหลักสูตร "อาชีวะพรีเมียม" ใน 6 สาขาวิชา
ศ.คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ กล่าวว่า จากการที่กระทรวงศึกษาธิการ ได้วางแนวทางปฏิรูปอาชีวศึกษาเพื่อยกระดับคุณภาพหลักสูตรอาชีวศึกษาตามนโยบายรัฐ หรือ "อาชีวะพรีเมียม"
กระทรวงศึกษาธิการ โดยสํานักงานคณะกรรมการการอาชีวศึกษา (สอศ.) เปิดหลักสูตร "อาชีวะพรีเมียม" ใน 6 สาขาวิชา ที่จับคู่สอนกับวิทยาลัยต่างประเทศทั้งจีนญี่ปุ่น และเยอรมันเริ่มภาคเรียนที่ 1 ปีการศึกษา 2561 จบแล้วได้รับวุฒิ 2 ประเทศ
ศ.คลินิก นพ.อุดม คชินทร รัฐมนตรีช่วยว่าการกระทรวงศึกษาธิการกล่าวว่า จากการที่กระทรวงศึกษาธิการ ได้วางแนวทางปฏิรูปอาชีวศึกษาเพื่อยกระดับคุณภาพหลักสูตรอาชีวศึกษาตามนโยบายรัฐหรือ "อาชีวะพรีเมียม" โดยจะนําร่องเปิดหลักสูตรในสาขาวิชาที่ตอบโจทย์ยุทธศาสตร์ชาติ เพื่อยกระดับวิทยาลัยอาชีวะ โดยร่วมมือกับสถาบันการศึกษาจากต่างประเทศที่มีหลักสูตรการเรียนการสอนและมาตรฐานเท่ากันหรือใกล้เคียงกัน ที่สําคัญสถานที่ฝึกงานของนักศึกษาต้องเข้าไปเรียนได้จริง ในสถานที่จริง กับเครื่องมือจริง และอุปกรณ์จริง ไม่ใช่เป็นความร่วมมือทางวิชาการหรือการส่งบุคลากรมาสอนในวิทยาลัยอาชีวะเท่านั้น อีกทั้งภาคอุตสาหกรรมจะเข้ามาร่วมจัดทําหลักสูตรร่วมกัน มีกระบวนการสอนและการประเมินผลที่ชัดเจน เพื่อให้ได้เด็กตรงใจ มีคุณภาพตามที่ต้องการ
ล่าสุด ได้มีการประชุมโครงการเพื่อยกระดับคุณภาพหลักสูตรอาชีวศึกษาตามนโยบายรัฐ หรือ "อาชีวะพรีเมียม"ซึ่งที่ประชุมได้ข้อสรุปว่า ในภาคเรียนที่ 1 ปีการศึกษา 2561 จะเปิดรับนักศึกษาหลักสูตรอาชีวะพรีเมียม จํานวนทั้งสิ้น 6 สาขาวิชา โดย 5 สาขาเปิดใน 19 วิทยาลัย ดังนี้
1. สาขาระบบขนส่งทางรางเป็นหลักสูตรระดับประกาศนียบัตรวิชาชีพชั้นสูง (ปวส.) เรียน 3 ปี เปิดสอนใน 4 วิทยาลัย ได้แก่ วิทยาลัยการอาชีพ (วก.) บ้านไผ่, วิทยาลัยเทคนิค (วท.) สุราษฎร์ธานี, วท.วาปีปทุม และ วท.ชลบุรีโดยมีกลุ่มวิทยาลัยคู่ความร่วมมือประกอบด้วย วิทยาลัยเทคโนโลยีและอาชีวศึกษาการรถไฟหวู่ฮั่น วิทยาลัย และวิทยาลัยอาชีวศึกษาการรถไฟเทียนจิน วิทยาลัยเทคนิคการรถไฟความเร็วสูงหูหนาน และวิทยาลัยการคมนาคมขนส่งสาธารณะฉงชิ่ง สาธารณรัฐประชาชนจีน
2. สาขาเมคคาทรอนิกส์และหุ่นยนต์เป็นหลักสูตรระดับ ปวส. เรียน 2 ปีครึ่ง เปิดสอนใน 2 วิทยาลัย ได้แก่ วท.พระนครศรีอยุธยา และ วท.มีนบุรีจับคู่ความร่วมมือกับวิทยาลัยเทคนิคและอาชีวศึกษาเทียนจินโป๋ห่ายสาธารณรัฐประชาชนจีน,นอกจากนี้ สถาบันโคเซ็น ประเทศญี่ปุ่นจะจับคู่กับวท.สุรนารี สอนสาขาเมคคาทรอนิกส์และหุ่นยนต์ และจับคู่กับวิทยาลัยอาชีวศึกษาเทคโนโลยีฐานวิทยาศาสตร์ชลบุรี สาขาหุ่นยนต์เพื่อการอุตสาหกรรม ซึ่งเป็นหลักสูตร ปวส. เรียน 5 ปีต่อเนื่อง รับเด็กจบมัธยมศึกษาปีที่ 3
3. สาขาช่างอากาศยานหลักสูตรระดับ ปวส. เรียน 2 ปี อิงมาตรฐานสากลองค์การการบินพลเรือนระหว่างประเทศ (International Civil Aviation Organization:ICAO) สอนใน 6 วิทยาลัย ได้แก่ วท.ถลาง, วท.สัตหีบ, วท.ดอนเมือง, วท.สมุทรปราการ, วท.อุบลราชธานี และ วท.ขอนแก่นจับคู่ความร่วมมือกับสถาบันการบินพลเรือน และสถานประกอบการในประเทศ
4. สาขาหุ่นยนต์เพื่อการอุตสาหกรรมหลักสูตร ปวส. เรียน 2 ปี เปิดสอนใน 4 วิทยาลัย ได้แก่ วท.สมุทรสงคราม, วท.สมุทรสาคร, วท.สระบุรี และ วท.สุพรรณบุรีจับคู่ความร่วมมือกับมหาวิทยาลัยในประเทศเยอรมัน ซึ่งองค์การความร่วมมือระหว่างประเทศของเยอรมันจะดําเนินการคัดเลือกมหาวิทยาลัยให้
5. สาขาโลจิสติกส์ เปิดสอนระดับ ปวส. เรียน 2 ปีครึ่ง สอนใน 1 วิทยาลัย ได้แก่ วิทยาลัยอาชีวศึกษาอุดรธานีจับคู่ความร่วมมือกับChongqing City Management College: CCMCสาธารณรัฐประชาชนจีน
6. สาขาสมาร์ทฟาร์มเมอร์จะดําเนินการในวิทยาลัยเกษตรและเทคโนโลยีทุกแห่ง
ผู้จบการศึกษาหลักสูตร "อาชีวะพรีเมียม" จะได้รับทวิวุฒิ (Dual Degree) หรือ 2 วุฒิจาก 2 ประเทศ คือ วุฒิการศึกษาจากประเทศไทยและจากวิทยาลัยที่มาจับคู่ คือสาธารณรัฐประชาชนจีนญี่ปุ่น และเยอรมัน ซึ่งนักศึกษาที่จบออกมาแล้วสามารถทํางานได้จริง และเป็นผู้เรียนที่มีแนวคิดพัฒนาต่อได้ด้วย มีทักษะการปฏิบัติแบบมืออาชีพ เป็นนานาชาติ ตอบโจทย์ตลาดได้
"หลังจากนี้ ทุกวิทยาลัยจะเร่งจัดทํารายละเอียดที่เกี่ยวข้อง เพื่อเสนอหลักสูตรที่ปรับปรุงให้ที่ประชุมคณะกรรมการการอาชีวศึกษา (กอศ.) พิจารณารับรอง โดย สอศ. จะเตรียมจัดทําของบประมาณรายจ่ายเสนอที่ประชุมคณะรัฐมนตรี (ครม.) พิจารณา ซึ่งยืนยันว่าทันเปิดภาคเรียนปีการศึกษา 2561 เดือนพฤษภาคมนี้แน่นอน" นพ.อุดม กล่าว
Written byบัลลังก์ โรหิตเสถียร
Photo Creditอิทธิพล รุ่งก่อน
Editorบัลลังก์ โรหิตเสถียร
ขอบคุณข้อมูลและกราฟิกต้นฉบับ:สอศ.